Den rekordstore tilstrømning af studerende til Aalborg efter sommerferien skaber nu lange køer til ungdomsboliger.

Omkring 3.900 studerende står lige nu på venteliste hos Anvisning af Kollegie- og Ungdomsboliger i Aalborg, AKU, og det er ikke mindre end 900 flere end sidste år på samme tid. AKU har ellers forsøgt at komme de boligløse til undsætning. I år er der blevet opført i alt 250 nye kollegielejligheder på Solside Kollegiet og Universitetskollegiet. - Der er rigtig mange på venteliste. Flere end nogensiden før. Men de unge mennesker må væbne sig med tålmodighed i år specielt i år fordi vi har rigtigt mange nye boliger som er under opførelse. Men de er jo ikke klar her til studiestart, så man må søge så bredt som overhovedet muligt også hos private, siger Eigil Johansen, forretningsfører hos AKU-Aalborg.